K. Sárközy, poslankyňa: (2005-10-26):
Odzneli tu viaceré populistické názory. Však, samozrejme, každý má na to právo. Na niektoré reagovala už pani poslankyňa Navrátilová. Ja by som bola nerada, keby z tejto snemovne vyšli také veci, ktoré sú nepravdivé. Po prvé, a to treba zdôrazňovať, nikomu sa ani o jeden halier nezníži dôchodok zavedením novej reformy sociálneho poistenia. To je najdôležitejšie. Na Slovensku môžeme hovoriť približne o 1 300 000 dôchodcov, to číslo plus-mínus, nech mi je odpustené, odzneli tu výhrady k niektorým dôchodkom, hlavne čo sa týka tých dôchodcov, ktorí išli do dôchodku podľa nového zákona a kde tie dôchodky sú vysoké. Ale pri tom číslo 1 300 000 dôchodcov tu môžeme hovoriť o niekoľkých tisícoch. Takže to je tiež dôležitý fakt, na to nesmieme zabudnúť. Nejde tu o húf ľudí. Pani ministerka na to reagovala, že v tomto roku je to málo. Snáď by sme to vedeli aj vykryť. A ešte jedno dôležité upozornenie a myslím si, že to treba povedať. Pán poslanec Burian, keď ste vystupovali, ste hovorili, že pani ministerka má zviazané ruky, pretože štátny rozpočet už je prijatý, nemôže sa pohybovať, čo sa týka zvyšovania dôchodkov. No ale to snáď vieme všetci, že dôchodky sa nevyplácajú zo štátneho rozpočtu, ale vypláca ich Sociálna poisťovňa. To je len moja poznámka a je to margo. Potom viacerí tu zdôrazňovali, že pani ministerka je nová. Samozrejme, je nová na tomto svojom poste, ale nech mi je ešte raz odpustené, niektoré poznámky opozičných kolegov, keď sa pýtali vtedy, keď nastupovala do svojho úradu, či poznajú jej názory a viacerí tam vystupovali v tom zmysle, že ešte ju nepočuli vyjadrovať k sociálnym reformám. Tak to myslím, že to nie je chyba pani ministerky, ale chyba tých kolegov, ktorí sa pokúsili zaujímať sa o sociálne veci, ale asi sa im to nejako nepodarilo. Viacerí tu volali o okrúhlom sociálnom stole. No ja som trošičku v rozpakoch teraz. Mám tu svojich kolegov, ktorí sa na týchto okrúhlych sociálnych stoloch alebo nech to nazývame toho času, začalo to voľakedy kolégiami ministra, myslím si, že poniektorí, ktorí sme tam zostali do konca, sú navine, tomu, že ten okrúhly sociálny stôl nefungoval. Ja som prvýkrát, čo sa týka novej dôchodkovej reformy, počula vystupovať pani ministerku, vtedy tam vystupovala ako sociologička Iveta Radičová, v Studenom. To bolo ešte predtým, ako sme prijímali zákon. To bola len široká verejná diskusia. Je len na škodu veci, že sme tam boli piati alebo šiesti. Bola tam možnosť, boli tam tí, ktorí tú reformu pripravovali, boli tam odborníci jednak naši a jednako aj zo zahraničia. Takže klope sa tu na otvorené dvere a klope sa tu vtedy, keď tí, ktorých sa to týkalo, nejako sa im do tých vecí vtedy nechcelo ísť. Hovorili tu viacerí, že je to veľká novela a bolo to štrnásťkrát menené. No, však, samozrejme, každá veľká reforma prináša zmeny a až prax ukáže, že tie zmeny sú akého charakteru. A treba podotknúť a myslím si, že s tým súhlasíte všetci, ktorí sme v sociálnom výbore, že po niektorých zmenách sme volali práve na tom sociálnom výbore. A tam to bolo prijaté konsenzom. Dokonca sme prijímali uznesenia a tam nebol opozičný alebo vládny politik vtedy, keď bola o tomto široká diskusia a dovolím si tvrdiť, pred tým, ako sme tento zákon prijali. Hovorilo sa o tom, že treba vyšpecifikovať, kto za tento zákon hlasoval a kto za to zoberie zodpovednosť. Samozrejme, hlasovali za to vládni poslanci, vtedy tá vládna koalícia bola v inom zložení, keď sme tento zákon prijímali, a berieme si za to zodpovednosť a práve preto tu predkladáme aj novely a tie novely fakt prichádzajú jednak z praxe, ale myslím si, že tie novely prichádzajú práve z pôdy výboru pre sociálne veci. A s čím môžem súhlasiť, čo tu viackrát odznelo, to je posudková služba. Myslím si, že to ani v tomto zákone nie je dotiahnuté do konca a to musíme zmeniť, pretože je fakt, že prehodnocovanie invalidity a invalidné dôchodky, pokiaľ posudková služba nebude postavená na inom princípe, nebude tak, ako sme si to predstavovali. To boli moje dojmy z tohto. Myslím si, že druhé čítanie bude na to, aby sme tento zákon vylepšili a ja som si vedomá toho, že sa to jednak pozmeňujúcimi návrhmi na pôde výboru pre sociálne veci a bývanie sa nám to podarí. Ďakujem pekne.